דדי גראוכר

עודד דוד (דדי) גראוכר (30 ביולי 1961 – 11 בספטמבר 2023) היה זמר חסידי ואיש עסקים ישראלי.

ביוגרפיה
נולד בגבעתיים לציפורה ולישעיהו יחיאל הלוי גראוכר, ממשפחה שמוצאה מחסידות גור. למד בבית הספר הדתי "אמונים" בעיר, בן כיתתו של משה ליאון. אמו נהרגה בתאונת דרכים כשהיה בן 16. לאחר זמן קצר נפטר גם אביו. לאחר פטירת הוריו גדל אצל סבו. כנער, למד בחטיבת הביניים המכינה בגבעת שמואל, ובתיכון למד בישיבת כפר הרוא"ה. לאחר מכן למד בישיבת בית אל.

החל את הקריירה המוזיקלית שלו בשנות ה-70 כנער בלהקת "צליל בזמר - צברים", תחת ניצוחו של יגאל צליק. בשנות ה-90 השתתף בכמה אלבומים. בין היתר, היה במקהלת הילדים שביצעה את קולות הרקע באלבומו של מרדכי בן-דוד "וכל מאמינים".. בעת לימודיו בישיבת כפר הרוא"ה היה חבר במקהלה בניצוחו של מרדכי סובול, והשניים החלו לעבוד על הפקת תקליט עבור גראוכר, מלחניו של גראוכר, סובול ועקיבא מרגליות. זמן קצר לפני הוצאת האלבום נפטר אביו, והישיבה נטלה על עצמה את הוצאת האלבום. בתקופה שלאחר מכן הוציא הרב ברוך צ'ייט אלבום מלחניו, ובו שר גראוכר כמה שירים, ובהם "כי הם חיינו". 

ב-1995 חלק גראוכר את הבמה עם מרדכי בן דוד בשני קונצרטים בישראל, כשבאחד השתתפו כ-3,000 איש ובשני כ-10,000 משתתפים. ב-1996 השתתף בהופעה שנחשבת לגדולה ביותר בתולדות המוזיקה החסידית, שנערכה בפארק הירקון, לצד אברהם פריד ומרדכי בן דוד. בהופעה השתתפו, על פי ההערכות, כמאה אלף אנשים.

גראוכר השתתף במספר קונצרטים של פרויקט האסק, במופעי האסק 6, 20, 23, ו-25. ארגון האסק הנציח את זכר הוריו של גראוכר וקרא על שמם את אחד מבנייני הארגון. 

ב-1985 הוציא את אלבומו הראשון "ותחזינה עינינו" והוא בן 24 בלבד, להיטי האלבום היו "הללו את השם", "שאלו שלום ירושלים", "ותחזינה עינינו". ב-1993 הוציא את האלבום דדי 1 – רָצָה. להיטי האלבום היו "כי הם", "אמא", "וזכינו", "לב טהור", "שמח". ב-1994 הוציא את אלבומו השלישי, "אמנם". להיטי האלבום היו: "כי הם", "חסד", מחבלי", "הוא יגאל", "לך אתן", "חברא". ב-1996 הוציא את אלבומו הרביעי, "ואהבת" בו ביצע חידוש לשיר וקווי ה' והלהיטים היו "מנחם" שנכתב לזכרו של מנחם ארנטל, "עוד ישמע", "יהי רצון", "עד אמצא" ו"חברון". ב-1998 הוציא אלבום חמישי, "בטחו בה'" בו ביצע עם ילד הפלא עמית ליסטוונד דואט בשיר אחינו.

היה חבר הנהלת מקהלת "יובל" של ד"ר מרדכי סובול.

הפסקת הפעילות 
גראוכר נחשב לזמר פופולרי בשנות התשעים של המאה העשרים ובעשור הראשון של המאה העשרים ואחת. באוקטובר 2018 אושפז בבית חולים במצב קשה לאחר שהתגלתה בגופו מחלת הסרטן שלאחריה חדל מפעילותו כזמר; הוא השתתף במספר חתונות ואירועים, דוגמת אירוע הצדעה למוזיקאי והמחנך ברוך חייט בבנייני האומה, אך פרט לכך לא נראה בציבור.

נפטר ממחלתו ב-11 בספטמבר 2023. הותיר אחריו את רעייתו ותשעה ילדים.

חיים אישיים
התגורר עם אשתו, מלכה דבורה, וילדיו בפתח תקווה. בנו, אביאל, הוא מעבד מוזיקלי ומלחין.

דיסקוגרפיה

אלבומי סולו
 ותחזינה עינינו (1985)
 רָצָה (1993)
 אמנם (1994)
 ואהבת (1996)
 בטחו בה' (1998)
 הכל לטובה (2003)
 אדון השלום (2004)

השתתפות באלבומים
 כוכבי השמים (2003)
 האירוע (2009) (עם מרדכי בן-דוד ואחרים)
 הפרויקט של שלאגר (2017)
 דדי ויונתן (2005)
 קרקס האחים רינגלינג וברנום את ביילי – חול המועד פסח (2005)
 מיאמי ודדי: כל ישראל ערבים זה לזה (2004)
 הנשמה לך כרך א'. 3 (2003) (עם תזמורת שלהבת)
תן חיוך - רועי ידיד ולהקת ענבי הגפן (יחד עם ישי לפידות) (2002)

קישורים חיצוניים

הערות שוליים

זמרים חסידיים ישראלים
זמרים חסידיים
חרדים ישראלים
ישראלים שנולדו ב-1961
ישראלים שנפטרו ב-2023
בוגרי ישיבת כפר הרא"ה
בוגרי ישיבת בית אל